ג'ושוע צ'פטגאי

ג'ושוע קיפרוי צ'פטגאי (באנגלית: Joshua Kiprui Cheptegei; נולד ב-12 בספטמבר 1996) הוא אתלט אוגנדי, האלוף האולימפי (טוקיו 2020) ושיאן העולם בריצת 5000 מטר. סגן אלוף אולימפי (טוקיו 2020), 3 פעמים ברציפות אלוף העולם (דוחה 2019, יוג'ין 2022 ובודפשט 2023), סגן אלוף העולם (לונדון 2017) ושיאן העולם בריצת 10000 מטר. אלוף העולם במרוצי שדה (אורהוס 2019) ושיאן העולם בריצת 5 קילומטר (כביש) ובעל התוצאה הטובה ביותר אי פעם בריצת 15 קילומטר (כביש).

ביוגרפיה
צ'פטגאי נולד במחוז קפצ'ורווה שבאוגנדה, ולו שמונה אחים. מגיל צעיר שיחק צ'פטגאי כדורגל, ואף התנסה בקפיצה לרוחק ובקפיצה משולשת, אך הבין במהרה שהוא מצטיין בריצה. כשהיה בן 17 החליט להתמקד בריצה, ושנה לאחר מכן, בתחרות הבינלאומית הראשונה בה התחרה, סיים בריצת 10 ק"מ שני לג'פרי קמוורור לאחר שקבע תוצאה של 28:24 דקות. באותה שנה זכה צ'פטגאי בתואר הראשון שלו, באליפות העולם לנוער שנערכה ביוג'ין. בריצת 10000 המטרים, זכה במדליית הזהב לאחר שקבע תוצאה של 28:32.86 דקות. באותה אליפות, סיים צ'פטגאי רביעי בריצת 5000 מטר, בשיא אישי חדש של 13:32.84 דקות.

2015
באליפות אפריקה לנוער שנערכה בחודש מרץ באדיס אבבה, זכה צ'פטגאי במדליית זהב בריצת 10,000 מטר בתוצאה של 29:58.70 דקות. באותו חודש התחרה באליפות העולם לנוער במרוצי שדה, וסיים במקום 11. במאי, סיים שמיני בתחרות ליגת היהלום ביוג'ין, אורגון בשיא אישי חדש של 27:27.57 דקות, וכעבור חודשיים שיפר את שיאו האישי בריצת 5000 מטר, לאחר שניצח באליפות אוגנדה בתוצאה של 13:28.50 דקות.

באליפות העולם שנערכה בבייג'ינג, סין באוגוסט אותה שנה הוא סיים במקום תשיעי בריצת 10,000 מטר בתוצאה של 27:48.89 דקות.

2016
בתחרות ליגת היהלום בבייג'ינג שנערכה בחודש מאי, סיים צ'פטגאי שני בריצת 5000 מטר בשיא אישי חדש של 13:00.60 דקות. באולימפיאדת ריו דה ז'ניירו (2016) שנערכה באוגוסט, הוא סיים במקום שישי בריצת 10,000 מטר בשיא אישי חדש של 27:10.06 דקות ובמקום שמיני בריצת 5,000 מטר בתוצאה של 13:09.17 דקות.

2017
באליפות העולם במרוצי שדה שנערכה בקמפלה, אוגנדה, במרץ, נמנה צ'פטגאי בין המובילים מתחילת הריצה. 5 קילומטרים לסיום לקח את ההובלה כשרק ג'פרי קמוורור נותר לצידו, ואף פתח עליו פער של כ-15 שניות, אך כשנותר קילומטר לסיום, התשישות גברה על צ'פטגאי שנעקף על ידי קמוורור, והותירה אותו מדדה אל קו הסיום, אותו חצה במקום השלושים, שתי דקות לאחר קמוורור. חודשיים לאחר מכן, בתחרות ליגת היהלום ביוג'ין, סיים רביעי בריצת 5000 מטר בתוצאה של 13:02.84 דקות. ביולי, סיים רביעי בריצת 3000 מטר בליגת היהלום בפריז, לאחר שקבע תוצאה של 7:34.96 דקות, ושלישי בריצת 5000 מטר בליגת היהלום בלוזאן בשיא אישי חדש של 12:59.83 דקות.

סגן אלוף עולם
באליפות העולם שנערכה בלונדון באוגוסט 2017 זכה צ'פטגאי במדליית כסף בריצת 10,000 מטר בשיא אישי חדש של 26:49.94 דקות, אחרי מו פארח מבריטניה (26:49.51 דקות) ולפני פול טנוי מקניה (26:50.60 דקות).

2018
בתחרות נערכה בניימכן, הולנד ב-18 בנובמבר 2018 קבע צ'פטגאי בריצת 15 קילומטר את התוצאה הטובה ביותר אי פעם של 41:05 דקות

2019

אלוף עולם
באליפות העולם שנערכה בדוחה, קטר ב-6 באוקטובר 2019 זכה צ'פטגאי במדליית זהב בריצת 10,000 מטר בתוצאה של 26:48.36 דקות, לפני יומיף קג'לצ'ה מאתיופיה (26:49.34 דקות) ורונקס קיפרוטו מקניה (26:50.32 דקות).

2020
בתחרות שנערכה במונקו ב-16 בפברואר 2020 קבע צ'פטגאי בריצת 5 ק"מ (כביש) שיא עולם חדש של 12:51 דקות.

שיאן עולם
בתחרות ליגת היהלום במונקו שנערכה ב-14 באוגוסט אותה שנה הוא סיים ראשון בריצת 5000 מטר בשיא עולם חדש של 12:35.36 דקות, שיפור של כמעט 2 שניות משיא העולם בן 16 השנים של קנניסה בקלה מאתיופיה (12:37.35 דקות). בתחרות שנערכה בוולנסיה, ספרד ב-7 באוקטובר אותה שנה הוא קבע בריצת 10000 מטר שיא עולם חדש של 26:11.02 דקות, שיפור של 6 שניות וחצי לשיא בן 15 השנים של קנניסה בקלה (26:17.53 דקות).

2021
באולימפיאדת טוקיו שנערכה באוגוסט 2021 זכה בשתי מדליות, זהב וכסף. מדליית זהב בריצת 5000 מטר בתוצאה של 12:58.15 דקות, לפני מוחמד אחמד מקנדה (12:58.61 דקות) ופול צ'לימו מארצות הברית (12:59.05 דקות) ומדליית כסף בריצת 10000 מטר בתוצאה של 27:43.63 דקות, אחרי סלמון ברגה מאתיופיה (27:43.22 דקות) ולפני בן ארצו ג'ייקוב קיפלימו (27:43.88 דקות).

2022

פעם שנייה ברציפות אלוף עולם
באליפות העולם שנערכה ביוג'ין, אורגון, ארצות הברית ביולי 2022 זכה בפעם השנייה ברציפות במדלית זהב בריצת 10000 מטר בתוצאה של 27:27.43 דקות, לפני סטנלי אמבורו מקניה (27:27.90 דקות) ובן ארצו ג'ייקוב קיפלימו (27:27.97 דקות).

2023

פעם שלישית ברציפות אלוף עולם
באליפות העולם שנערכה בבודפשט, הונגריה באוגוסט 2023 זכה בפעם השלישית ברציפות במדלית זהב בריצת 10000 מטר בתוצאה של 27:51.42 דקות, לפני דניאל אבניו מקניה (27:52.60 דקות) והאלוף האולימפי סלמון ברגה (27:52.72 דקות).

שיאים אישיים

אצטדיון
 ריצת 5000 מטר: 12:35.36 דקות (2020), שיא עולם
 ריצת 10000 מטר: 26:11.02 דקות (2020), שיא עולם

כביש
 ריצת 5 ק"מ: 12:51 (2020), שיא עולם
 ריצת 10 ק"מ: 26:38 (2019)
 ריצת 15 ק"מ: 41:05 דקות (2018), התוצאה הטובה ביותר אי פעם

קישורים חיצוניים

 ג'ושוע צ'פטגאי, באתר התאחדות האתלטיקה הבינלאומית.
 ג'ושוע צ'פטגאי, באתר NN Running Team.

הערות שוליים

אתלטים אוגנדים
רצים למרחקים ארוכים
אלופי עולם באתלטיקה
אלופים אולימפיים: ריצת 5,000 מטרים
אתלטים באולימפיאדת ריו דה ז'ניירו (2016)
אוגנדים שנולדו ב-1996
רצים באולימפיאדת טוקיו (2020)